mteb/MultiEupSlovakPartyClassification huggingface dataset:
Pani predsedajúca, je to taká zaujímavá debata, že tu je, myslím, že dokonca až pätnásť europoslancov, ktorých to zaujíma, aj keď tu teda pán Hojsík tvrdí, že tu je celá Európska únia. Niektorí, ktorí sa prihlásili do debaty, ani nakoniec do nej neprišli, takže to takto zaujíma Slovenská republika a táto vaša vymyslená téma všetkých europoslancov. A myslím si, že zase to je úplne nezmyselné. Prenášame domáce témy a domácu diskusiu na pôdu Európskej únie. A tu si rozprávame. Ani všetci slovenskí europoslanci tu nesedia v tejto sále, pretože asi to nepovažujú za také úplne dôležité, chrániť svoju krajinu. Ja si myslím, že je dobré, čo povedal pán komisár Reynders. A ďakujem veľmi pekne, že ste trošku poopravili svoje stanovisko z decembra minulého roka, že ste ocenili aj ten prístup slovenskej vlády a že máte naozaj tú komunikáciu. Veď my sa netvárime, že chceme robiť všetko sami. Slovenská vláda má právo, aj Slovenská republika má právo, prijímať zákony, ktoré si myslíme, že sú pre nás dobré. A, samozrejme, sme ale v komunikácii s Európskou komisiou, aby tieto zákony boli v nejakej korešpondencii voči európskemu právu. Ako povedala moja kolegyňa pani Beňová, tak áno, dnes práve v tomto okamihu zasadá slovenská vláda s ukrajinskou vládou. Čiže všetky tie vaše obvinenia niektorých opozičných kolegov, akí sme proruskí, a tieto sprostosti, tak dnes máte práve odpoveď. V tomto istom okamihu, keď my sedíme s Ukrajincami a hovoríme o tom, ako ideme pomáhať, ako ideme pomáhať cezhraničnej spolupráci a tým ľuďom, ktorí z Ukrajiny utekajú. Myslím si, že táto polarizácia spoločnosti, ktorú tu predvádzate, je absolútne nevhodná, a vidíme, že už sa množia aj na Slovensku útoky nielen na nás ako na koaličných poslancov, ale aj na nás ako koaličných politikov, ale aj medzi ľuďmi. A toto treba zastaviť. Nepotrebujeme ďalšieho nepriateľa. Pani kolegyňa, ktorá tiež práve odišla, ktorá rozprávala predo mnou, tak vy ani ste v živote podľa mňa na Slovensku neboli, tu rozprávate o Ficovi, ktorého ste v živote nestretli. Robíte z neho démona, pretože vy potrebujete pred európskymi voľbami si vymyslieť nejaké ďalšie zástupné témy. Ale chcem vás poprosiť, neberte si do úst moju vlastnú krajinu, môj vlastný štát, mojich vlastných kolegov, pretože o tom nič neviete a trieskate hlúposti.
Pani predsedajúca, informácie pre ľudí, ktorí používajú takéto platformy na dočasné bývanie, sú samozrejme veľmi dôležité. Veľa z nás napríklad žije v nejakej inej krajine, ako je Belgicko, Brusel, a potrebujeme občas na nejakú krátku dobu si niečo prenajať alebo chodíme na dovolenky a prenajímame si cez rôzne platformy ubytovanie, pretože sa nám nepáči bývať v hoteli. Informácie, ktoré však tieto platformy poskytujú, sú rôznorodé, nie sú dostatočné, a preto si myslím, že je dobrým krokom, ku ktorému pristúpila Európska komisia a Európsky parlament, aby sme nejakým spôsobom unifikovali tieto informácie a dáta, ich zbieranie a aby sme vedeli hlavne, čo sa deje, kde sa to deje, a akým spôsobom môžeme potom ďalej chrániť hlavne spotrebiteľov, na ktorých nám najviac záleží. Ja si myslím, že nám ide nielen o informácie, ale aj ochranu spotrebiteľov ako takých, aby sa potom neskôr mohli vlastne aj sami dožadovať, ak potrebujú nejakým spôsobom svoje práva ochrániť. Pretože aj dnes vidíme, že aj u nás na Slovensku, v Bratislave, rastú rôzne bytové jednotky a komplexy, v ktorých väčšina bytov je napríklad prenajímaných krátkodobo cez rôzne platformy a žijú tam rôzni ľudia, o ktorých častokrát ani veľa nevieme. Čiže ja si myslím, že to je dobrý krok. Budem ho podporovať a pani spravodajkyni gratulujem.
Pán predsedajúci, je irelevantné, či je to súčasťou hybridnej vojny a či je to ruská propaganda alebo čokoľvek. Ale faktom je, že nám prúdi obrovské množstvo obilia z Ukrajiny do Európskej únie, ktoré v podstate vlastne nevieme absolútne kontrolovať. Mňa by zaujímalo, pán komisár, či ako už dnes zaznelo viackrát, vieme, koľko obilia prišlo už na územie Európskej únie, a koľko sme naozaj skutočne vyviezli, pretože tzv.  Myslím si, že aby sme mohli pomáhať, musíme byť silní a nemôžeme oslabovať východnú hranicu Európskej únie a krajiny, ktoré sa na nej nachádzajú, a našich farmárov, pretože raz po vojne títo farmári budú musieť stále ďalej fungovať. Nemôžeme si dovoliť týchto farmárov zničiť a zničiť poľnohospodárstvo na východe Európskej únie. Bude to tak takisto veľmi zaujímavé v diskusii, ktorú budeme mať o nasledujúcom programovom období a takisto o spoločnej poľnohospodárskej politike. A vážení kolegovia, keď sme dnes boli schopní schváliť 300 miliónov na zbrane, na spoločný nákup zbraní, tak si nemyslím, že by sme mali byť nejakí rezistentní voči tomu,  aby sme takúto sumu schválili na podporu farmárov, a na podporu chleba na východe Európskej únie.
Vážený pán predsedajúci, pred ôsmimi mesiacmi v júni sme mali takú istú diskusiu o tejto téme. A keď sa pozerám po miestnosti, sú tu tí istí ľudia, ktorí tu sedeli. Bola tu Agnes, bola tu Alicia, João, Brando, Atidzhe, Seán, všetci tí istí ľudia, ktorí stále rozprávame o tom istom, ako chceme podporiť mladých ľudí v Európskej únii a že stáže nie sú náhradou pracovného miesta a nesmú byť stážisti využívaní a zneužívaní firmami na to, aby robili prácu, ktorú by mali robiť klasickí zamestnanci.  Preto si myslím, že je naozaj načase, aby sme po tom, čo roky o tom rozprávame, že stáže majú byť platené a majú byť títo ľudia naozaj chránení, títo mladí ľudia, ktorí vstupujú na pracovný trh, naozaj je čas, aby Európska únia konečne niečo urobila, aby zakázala stáže, ktoré sú neplatené. A mňa veľmi mrzí, že sú to nielen inštitúcie aj v rámci Európskej únie, ale aj niektoré národné inštitúcie, ktoré stále používajú stážistické miesta, ktoré sú zadarmo, pretože sú to naozaj mladí ľudia, ktorí ukončia nejaké svoje vzdelanie, chcú sa dostať na trh práce a veľakrát je vyžadovaná nejaká prax typu stáže, aby sme naozaj týchto ľudí nestavali do situácie, že si musia ešte sami platiť zo svojich rodinných rozpočtov za to, aby mohli niekde pracovať.  Je to naozaj v 21. storočí neakceptovateľné a chcem pogratulovať pánovi komisárovi Schmitovi k nominácii na spitzenkandidáta za socialistov a verím, že to vyhráte.
Vážená pani predsedajúca, Európska únia je miesto, ktoré je zaujímavé aj atraktívne pre talenty a pre šikovných ľudí aj z tretích krajín. A ja som veľmi rada, že ideme podporovať legálnu migráciu do EÚ, pretože to je to, čo potrebujeme. Nie je nelegálnych migrantov, ktorí sú vykorisťovaní, ale potrebujeme legálnych ľudí, ktorí prídu, o ktorých vieme, kto sú, aké sú ich pracovné zručnosti a môžu naplniť tie pracovné miesta, ktoré máme voľné už dlhodobo. Napríklad potrebujeme veľa vodičov, šoférov, ľudí, ktorí vedia obsluhovať napríklad pokladne v maloobchode, potrebujeme technikov a rôznych iných ľudí, nielen tých vysoko vzdelaných, ale aj tých ľudí, ktorí majú možno nižšiu kvalifikáciu na pracovné miesta, ktoré sú dlhodobo uvoľnené a na ktoré už možno Európania nechcú alebo nemôžu ich obsadiť.  Ja považujem veľmi dôležité v tomto návrhu to, že budeme, že týchto ľudí, ktorí prichádzajú ako legálni migranti, chceme aj chrániť, že budú mať tú pracovnoprávnu ochranu, ktorú majú aj zamestnanci v Európskej únii, pretože tým budeme zabraňovať nelegálnemu vykorisťovaniu, dumpovaniu miest, lacnejšej pracovnej sile, aby naozaj tie podmienky boli rovnaké pre všetkých, a tým budeme chrániť zamestnancov aj v Európskej únii. A každý, kto príde s tým, že chce pracovať, by mal naozaj mať právo zostať, ak dokáže pracovať pre naše dobro, pre dobro nás všetkých.
Vážený pán predsedajúci, veľmi ma mrzí, že nás je tu tak málo v takejto dôležitej téme, a že bolo by oveľa lepšie, keby tu bol naozaj, že  A keď hovoríme o budúcnosti, ja si veľmi vážim a chcem povedať, že oceňujem Európsku vonkajšiu službu a všetkých našich kolegov, ktorí pracujú v európskej diplomacii, ako aj v diplomacii každej krajiny. Ale myslím si, že musíme sa zamyslieť nad tým, že či naozaj chceme väčšinové hlasovanie v Rade, o čom tu dnes rozprávame večer, pretože ja, pochádzajúc z menšej členskej krajiny, pre nás je to niečo, čo je neakceptovateľné a nemôžeme to podporiť, pretože máme pocit, že tým vynechávame malé členské štáty.  Dnes má Európska únia problém s tým, že stále klesá jej podpora, že ľudia majú pocit, že niekto iný rozhoduje niekde inde v Bruseli, že nie je to o nich. A práve toto je možno jeden z dôvodov, ktorý k tomu prispieva. Keď naozaj budeme potláčať ten trošku iný názor, pretože ten konsenzus je to, čo nás priviedlo dokopy, čo tú Európsku úniu robí lepšou, a preto je konsenzus v týchto otázkach, v ktorých je, veľmi zachovaný.
Vážený pán predsedajúci, nikto z nás nepodporuje odlesňovanie. Stromy a lesy sú pľúcami planéty a všetci potrebujeme dýchať. Musíme podporovať revitalizáciu, obnovovanie lesov a zachovávanie diverzity a zlepšovanie klímy. No nielen pochabým vyhlasovaním napríklad národných parkov, ale aj správnym hospodárením s lesom. A v lese a s lesom žijú aj ľudia a na tých musíme myslieť v prvom rade pri prijímaní akékoľvek legislatívy. Napríklad keď prijmeme legislatívu na energetickú efektivitu budov a zakážeme v nej používanie energie z fosílnych palív, tým
Vážený pán predsedajúci, opraviteľnosť je kľúčovým aspektom udržateľnosti. Podporovať uľahčenie opravy tovaru prispievame k zníženiu odpadu, minimalizácii vyčerpania zdrojov a v konečnom dôsledku k zmierneniu nášho vplyvu na životné prostredie. Okrem toho je to v súlade so zásadami ekonomickej efektívnosti. Stimulujeme miestne podniky podporou opravárenských podnikov a kvalifikovaných odborníkov. Prispievame tiež k vytváraniu pracovných miest, najmä v sektore malých a stredných podnikov. Predĺžením životnosti produktov prostredníctvom opráv znižujeme dopyt po novej výrobe, čo pomáha šetriť suroviny a energiu. Spotrebitelia by mali mať právo na opravu výrobkov, ktoré vlastnia, a výrobcovia by mali tento proces čo najviac sprístupniť a zjednodušiť. Umožnenie opráv posilňuje spotrebiteľov, podporuje pocit vlastníctva a znižuje závislosť od jednorazových a často drahších alternatív. Ľudia mali kedysi menej vecí a často sa dedili a keď sa pokazili, opravovali ich. Dnes je tendencia nové veci kupovať, staré zahadzovať a nekonečné reklamy nás nabádajú, aby sme kupovali stále viac. Podporujem návrh pána Repasiho na podporu práva a ochrany práv spotrebiteľov v otázke opravy tovaru, ktorý zakúpili.
Vážená pani predsedajúca, detstvo si všetci z nás spájajú aj s dobrým jedlom. U mňa to bolo napríklad čerstvé paradajky, paprika a lečo u jednej babičky a varené zemiaky s kyslým mliekom u druhej babičky. Tieto potraviny boli zdravé, domáce a boli proste skvelé. Osobne si preto myslím, že to, čo môžeme urobiť pre európske poľnohospodárstvo a pre jeho odolnosť, je hlavne v prvom rade vážiť si ťažkú prácu týchto ľudí poľnohospodárov, ktorí ju vykonávajú preto, aby my všetci sme mali čo jesť. Myslím si, že potrebujeme motivovať mladých farmárov, aby zostávali v regiónoch, aby sa poľnohospodárstvu venovali, pretože je to krásna práca.  Myslím si, že našu potravinovú sebestačnosť podporíme aj tým, že budeme podporovať lokálne regionálne produkty, ktoré v Európskej únii produkujeme. Ako napríklad nebudeme dovážať avokádo z Mexika, ale budeme viacej podporovať napríklad zdravé jablká, ktoré pochádzajú zo Slovenska, z Poľska, pomaranče zo Španielska, parmezán z Talianska, olivy z Grécka a tak ďalej. Myslím si, že takisto veľmi dôležitá vec, ktorú môžeme urobiť pre poľnohospodárov, je vyrovnávať platby pre poľnohospodárov vo všetkých častiach Európskej únie, pretože tým podporíme ich rovnoprávnosť a ich rovnakú podporu.